[pic] | COMISIA COMUNITĂŢILOR EUROPENE |

Bruxelles, 14.10.2008

COM(2008) 648 final

2006/0008 (COD)

Propuneri modificate de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 883/2004 privind coordonarea sistemelor de securitate socială și de determinare a conținutului anexei XI

și de

REGULAMENT AL PARLAMENTULUI EUROPEAN ȘI AL CONSILIULUI

de modificare a anexelor la Regulamentul (CE) nr. 883/2004 privind coordonarea sistemelor de securitate socială

(prezentate de Comisie în conformitate cu articolul 250 alineatul (2) din Tratatul CE)

2006/0008 (COD)

Propuneri modificate de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 883/2004 privind coordonarea sistemelor de securitate socială și de determinare a conținutului anexei XI

și de

REGULAMENT AL PARLAMENTULUI EUROPEAN ȘI AL CONSILIULUI

de modificare a anexelor la Regulamentul (CE) nr. 883/2004 privind coordonarea sistemelor de securitate socială

(Text cu relevanță pentru SEE)

1. STADIUL PROCEDURILOR

Propunerile COM(2006)7 final – 2006/0008 (COD) și COM(2007) 376 final – 2007/0129 (COD) au fost adoptate de Comisie la 24 ianuarie 2006 și, respectiv, la 3 iulie 2007 și au fost transmise Parlamentului la aceleași date.

La 14 martie 2007, Comitetul Economic și Social European a adoptat un aviz privind propunerea Comisiei (doar prima propunere).

Având în vedere că ambele propuneri se referă la anexele la Regulamentul (CE) nr. 883/2004 și că ambele modifică unele dintre anexele respective, Consiliul și Parlamentul au hotărât că cele două propuneri ar trebui unite.

Parlamentul consideră că procedura 2007/0129(COD) a devenit caducă în urma integrării conținutului propunerii COM(2007)0376 final a Comisiei în procedura 2006/0008(COD).

La 9 iulie 2008, pe baza unui raport unic, Parlamentul a adoptat 77 de amendamente la prima lectură.

2. OBIECTIVUL PROPUNERII

Regulamentul (CE) nr. 883/2004 simplifică și modernizează Regulamentul (CEE) nr. 1408/71 în ceea ce privește coordonarea sistemelor de securitate socială. Anexele la Regulamentul (CE) nr. 883/2004 trebuie completate înainte ca acesta din urmă să devină aplicabil. Aceste propuneri fac obiectul procedurii de codecizie în același timp cu regulamentul de punere în aplicare a Regulamentului (CE) nr. 883/2004.

Inițial existau două propuneri separate pentru diferitele anexe la regulament. Prima propunere (COM(2006) 7 final) vizează în principal anexa XI. Ea conține, de asemenea, câteva modificări ale regulamentului de bază, precum și o nouă versiune a anexei VIII (pensii pro rata temporis ) Această propunere va fi probabil acceptată de Consiliu.

Cea de-a doua propunere (COM(2007) 376 final) vizează celelalte anexe. Ea include, de asemenea, noi modificări ale anexelor VIII și XI; unele dintre aceste modificări au devenit necesare doar pentru a ține cont de aderarea Bulgariei și a României, dar, în cursul discuțiilor cu privire la propunere, alte câteva state membre au dorit să aducă modificări suplimentare acestor anexe. Propunerea va fi probabil acceptată de Consiliu.

Parlamentul a unit cele două propuneri la prima lectură, integrând în totalitate cea de-a doua propunere (COM(2007) 376 final, inclusiv amendamentele) în prima propunere (COM (2006)7 final).

3. OBIECTIVUL PROPUNERII MODIFICATE

Propunerea modificată ține cont de fuziunea celor două propuneri și le adaptează în ceea ce privește un anumit număr de puncte, conform sugestiilor Parlamentului.

4. OBSERVAțIE PRIVIND AMENDAMENTELE ADOPTATE DE PARLAMENTUL EUROPEAN

4.1. Amendamente acceptate de Comisie (toate cu excepția amendamentelor 6 și 12)

Comisia este de acord să includă toate amendamentele adoptate. Ea poate accepta amendamentele 1-5, 7-11, 13-24 și 26-78rev.

4.2. Amendamente pe care Comisia le poate accepta parțial sau sub rezerva reformulării acestora

Amendamentele 6 și 12.

4.2.1. Amendamentul 6

Acest amendament reflectă noul considerent 7a acceptat de Consiliu, dar elimină trimiterea la anexa III. Comisia poate accepta parțial acest amendament. Sintagma „în principiu” ar trebui introdusă în felul următor: „Membrii familiilor foștilor lucrători frontalieri ar trebui, în principiu , să beneficieze de posibilitatea de a continua un tratament medical în fosta țară de angajare a persoanei asigurate, după pensionarea acesteia din urmă.” Prin această formulare, se reflectă faptul că anexa III se va aplica în continuare pentru o perioadă limitată, astfel încât prestațiile menționate nu vor fi imediat disponibile în toate cazurile.

4.2.2. Amendamentul 12

Acest amendament la articolul 28 alineatul (1) din Regulamentul (CE) nr. 883/2004 reflectă o modificare similară acceptată de Consiliu, dar elimină trimiterea la anexa III. Comisia poate accepta parțial acest amendament. Se pare că este de fapt necesar să se păstreze trimiterea la anexa III, dar această trimitere ar trebui modificată pentru a ține cont de faptul că anexa respectivă va fi în vigoare doar pentru o perioadă limitată. Prin urmare, amendamentul poate fi acceptat, cu condiția ca cel de-al doilea paragraf al său să fie modificat după cum urmează: „Primul paragraf se aplică mutatis mutandis membrilor familiei lucrătorului frontalier pensionat cu excepția cazului în care, pe întreaga perioadă în care anexa III este în vigoare, statul membru în care lucrătorul frontalier și-a desfășurat cel mai recent activitatea este înscris pe lista care figurează în anexa III .”

5. PROPUNERE MODIFICATă

În temeiul articolului 250 alineatul (2) din Tratatul CE, Comisia își modifică propunerea în conformitate cu cele de mai sus.